Harrison Ford

Harrison Ford (gebore op 13 Julie 1942) is ’n Amerikaanse akteur en rolprentvervaardiger. Hy is veral bekend vir sy rolle as Han Solo in die oorspronklike Star Wars-ruimtetrilogie en die titelkarakter van die Indiana Jones-franchise.

Loopbaan 

Ford het van die middel 1960's tot die middel 1970's ’n taamlik onsuksesvolle loopbaan in rolprente en op televisie gehad, met klein rolle waarin hy dikwels nie gepraat het nie. Die rolverdelingsdirekteur Fred Roos het vir hom ’n oudisie met George Lucas gereël vir die rol van Bob Falfa in American Graffiti (1973), wat hy gekry het. Nadat die regisseur Francis Ford Coppola se prent The Godfather ’n sukses was, het hy Ford klein rolle in The Conversation (1974) en Apocalypse Now (1979) gegee.

Ford se werk vir Lucas in American Graffiti het in 1977 eindelik gelei tot sy eerste groot rol, dié van Han Solo in Star Wars en hy het internasionaal roem behaal. In Raiders of the Lost Ark (1981, ’n spanpoging van George Lucas en Steven Spielberg), het Ford homself as suksesvolle akteur bewys. Hoewel Spielberg Ford van die begin af in die titelrol wou hê, was Lucas teensinnig omdat hy reeds saam met hom aan American Graffiti en Star Wars gewerk het. Hy het eindelik ingestem nadat Tom Selleck nie die rol kon aanvaar nie.

Ford is ook bekend vir sy rolle as Rick Deckardin in die neo-noir-wetenskapsfiksieprent Blade Runner (1982), John Book in die 1985-riller Witness en Jack Ryan in die aksieprente Patriot Games (1992) en Clear and Present Danger (1994). In 2015 het hy weer die rol van Han Solo vertolk in Star Wars: The Force Awakens.

In sy loopbaan van ses dekades was hy ook te sien in die regsdrama Presumed Innocent (1990), die aksieprent The Fugitive (1993), die politieke aksieriller Air Force One (1997) en die sielkundige riller What Lies Beneath (2000). Ford is die akteur wat die meeste geld by die loket laat inrol het: internasionaal meer as $6 miljard. As inflasie in ag geneem word, het hy in vyf van die top-30-prente in Amerika gespeel, meer as enige ander akteur/aktrise. 

Ford is getroud met die aktrise Calista Flockhart, wat die titelrol gespeel het in die gewilde TV-komediedramareeks Ally McBeal.

Verwysings

Eksterne skakels 
 
 
 
 Hierdie artikel is vertaal uit die Engelse Wikipedia

Onderhoude
 
 
 
 
 
 

Geboortes in 1942
Lewende mense
Amerikaanse manlike akteurs van die 20ste eeu
Amerikaanse manlike akteurs van die 21ste eeu